Narvi (yritys)

Narvi Oy on suomalainen sauna- ja tulisijatuotteita valmistava yritys. Yhtiö on perustettu vuonna 1937 Rauman Lapin kylässä, ja sen koko tuotekehitys sekä valmistus sijaitsevat Suomessa. Vuonna 2024 yrityksen liikevaihto oli 11,9 miljoonaa euroa ja se työllisti 51 henkilöä. Narvi tunnetaan puu- ja sähkökiukaistaan ja on liikevaihdolla mitattuna Suomen toiseksi suurin kiuasvalmistaja. Suomen ohella Narvin tuotteita myydään yli 30 maassa kansainvälisten jälleenmyyjien kautta.
Historia.
Alkutaival (1937–1967).
Narvi perustettiin vuonna 1937, kun Einar, Eino ja Kosti Rautavuori aloittivat metallipajatoiminnan Lapin kylässä Rauman pohjoispuolella. Yrityksen alkuvaiheen tuotanto keskittyi vaakoihin. Puulämmitteisten saunojen yleistyminen lisäsi kysyntää kiukaille, ja vuonna 1955 markkinoille tuotiin ensimmäinen Narvi-niminen puukiuas, joka sai nimensä läheisestä Narvi-järvestä. Tuote vahvisti yrityksen asemaa Satakunnan alueen saunateollisuudessa.
1960-luvulla Narvi laajensi tuotevalikoimaansa lisäämällä hormiin liitettäviä vedenlämmittimiä kiukaiden rinnalle. Samalla vuosikymmenellä yritys aloitti viennin Skandinavian markkinoille.
Laajentumisen vuosikymmenet (1968–2009).
Vuonna 1968 Narvin omistus siirtyi perustajaveljeksiltä seuraavalle sukupolvelle. 1970-luvulla yritys laajensi tuotantoaan savupiippuihin, sähkökiukaisiin ja emaloituihin pintoihin. 1980-luvulla kiukaiden ulkopuolisista tuoteryhmistä, kuten salvoista ja vaaoista luovuttiin, ja yrityksen vienti kasvoi.
Vuonna 1983 sähkökiukaita valmistanut tytäryhtiö eriytettiin ja myytiin myöhemmin Helolle (1988), mutta puukiukaat ja tarvikkeet jäivät Lapin tehtaalle.  Tosin sähkökiukaiden valmistus Narvilla jatkui taas uudelleen jo 1990-luvulla.
Narvin ja Aito-Lämmön yhdistyminen (2010–2019).
Vuonna 2010 Narvi fuusioitui Aito-Lämpö Oy:n kanssa, minkä seurauksena Kota- ja Aito-tuotemerkit siirtyivät osaksi Narvin tuotevalikoimaa. Fuusion jälkeen yritys investoi CE-standardin mukaisiin testauslaitteisiin ja oli yksi ensimmäisistä suomalaisista puukiukaiden valmistajista, joille myönnettiin CE-merkintä vuonna 2013.
Tulipalo, uudelleenrakentaminen ja modernisaatio (2020–).
Heinäkuussa 2020 Lapin tehdasrakennus kärsi merkittäviä vahinkoja tulipalossa. Väliaikaisen tuotantoratkaisun jälkeen yritys rakennutti uudet tuotantotilat, jotka otettiin käyttöön lokakuussa 2021.
Tulipalon jälkeen yritys käynnisti strategisen uudistuksen, jonka yhteydessä Narvi, Kota ja Aito -tuotemerkit yhdistettiin (Aitokiuasta lukuunottamatta) yhtenäisemmän Narvi-brändin alle vuonna 2023. Uudistuksen yhteydessä päivitettiin myös visuaalinen ilme ja viestintä, ja käyttöön otettiin kansainväliseen markkinointiin suunnattu tunnuslause "Maximum Relaxation." 
Syyskuussa 2024 Narvi laajensi laitoskiuasvalikoimaansa ostamalla Nostopörssi Oy:n Saunapiste-liiketoiminnan. Kaupan myötä HPK- ja HST-sarjan ammattisähkökiukaat siirtyivät Narvin tuotevalikoimaan ja jatkoivat tuotantoa nimellä Narvi Heat.
Tuotteet.
Narvi valmistaa puu- ja sähkölämmitteisiä kiukaita sekä kotitalouskäyttöön että julkisiin saunoihin. Tuotevalikoimaan kuuluvat myös savuhormit, vesipadat, kaminat ja erilaiset saunatarvikkeet. Yrityksellä on tätä nykyä kaksi tuotemerkkiä: Narvi ja Aito. Aito-tuotemerkillä valmistetaan ainoastaan Aitokiukaita ja Narvi-merkillä kaikkia muita tuotteita. Kaikki tuotteet suunnitellaan ja valmistetaan Suomessa, ja niiden testaus tapahtuu CE-standardien mukaisesti.